สภาพัฒน์ เผย GDP ไตรมาส 3/59 โต 3.2% ตามตลาดคาด
สภาพัฒน์ เผย GDP ไตรมาส 3/59 โต 3.2% ตามตลาดคาด
21 พ.ย. 2559

สำนักงานคณะกรรมการพัฒนาการเศรษฐกิจและสังคมแห่งชาติ (สภาพัฒน์)  ระบุ ตัวเลขผลิตภัณฑ์มวลรวมในประเทศ (GDP) ไตรมาส 3/59 ขยายตัวได้ 3.2% จากเดิมคาดเติบโตในช่วง 3.0-3.5% เนื่องจากการใช้จ่ายภาคครัวเรือนและการลงทุนภาครัฐขยายตัวดีต่อเนื่อง ส่วน GDP ปี 60 คาดจะเติบโตราว 3.0-4.0% จากในปี 59 ที่น่าจะเติบโตราว 3.2% ขณะที่การส่งออกกลับมาขยายตัวเป็นครั้งแรกรอบ 7 ไตรมาส
ทั้งนี้ ปัจจัยสนับสนุนการเติบโตทางเศรษฐกิจในช่วงปลายปีนี้จนถึงปี 60 คือ แนวโน้มการกลับมาขยายตัวอย่างช้า ๆ ของภาคการส่งออก แนวโน้มการฟื้นตัวและการขยายตัวเร่งขึ้นของการผลิตในภาคการเกษตร การลงทุนภาครัฐที่ขยายตัวในเกณฑ์ดีอย่างต่อเนื่อง แรงขับเคลื่อนจากภาคการท่องเที่ยวมีแนวโน้มอยู่ในเกณฑ์ดี
ส่วนปัจจัยเสี่ยง ได้แก่ ความเสี่ยงด้านความผันผวนของระบบเศรษฐกิจและการเงินโลก สถานการณ์ความไม่แน่นอนของเศรษฐกิจสหรัฐและยุโรป รวมทั้ง ปัญหาภาคการเงินและภาคอสังหาริมทรัพย์ของจีน